Birthe Rønn Hornbech (V), 2009-04-17:
Jeg vil gerne sige tak for debatten.
Jeg tror, jeg vil starte med hr. Morten Østergaard, for som også en anden var inde på, er det alligevel det mest besynderlige indlæg, jeg har hørt i lang tid, og jo et godt eksempel på, hvordan man kan vende fuldstændig op og ned på tingene.
Det kunne næsten lyde, som om det var for at være venlig over for regeringen, men det tror jeg nu ikke.
Det er jo rigtigt, at der står i lovforslagets bemærkninger, at en del af det her lovforslag er en udløber af Metockaftalen.
Det er ikke nogen hemmelighed.
I øvrigt skal jeg sige, at nogle af udvisningsreglerne så er kommet til senere, fordi tingene i Danmark jo desværre har udviklet sig i en retning, vi ikke bryder os om.
Men jeg bliver altså bare nødt til lige at gå i rette med hr. Morten Østergaard, når han siger, at regeringen har været nødt til at give Dansk Folkeparti noget, og at Dansk Folkeparti også er parat til at acceptere EU, bare de kan få noget.
Nu skal jeg jo ikke svare på Dansk Folkepartis vegne, men jeg ser det altså på følgende måde: Dansk Folkeparti er klart imod EU, det er der ikke noget nyt i, og derfor er de heller ikke glade for EF-Domstolen.
Men det er nu sådan, at uanset at Dansk Folkeparti er imod EU, er vi altså forpligtet af de domme, der ligger i EU.
Det er en udlændingepolitik, som vi har gennemført sammen med Dansk Folkeparti.
Derfor er det da klart, at når der kommer en EU-dom, der anfægter den danske udlændingelov, ønsker vi at sætte et værn, i det omfang vi kan, og det er det, vi har gjort med møje og besvær, med mange rejser til EU og forhandlinger og forhandlinger herhjemme med Dansk Folkeparti.
Ja, så har vi selvfølgelig forsøgt at sætte det værn op, vi kan efter EU-retten, for at bevare vores egen danske udlændingepolitik.
Det er derfor, vi er i regering.
Det er derfor, vi har den udlændingepolitik, vi har.
Den havde vi aldrig fået uden denne regering med Dansk Folkeparti som parlamentarisk grundlag.
Det andet er jo at rode tingene fuldstændig sammen.
Det her handler om regeringens og Dansk Folkepartis udlændingepolitik.
Det er det, der er emnet, vil jeg sige til hr. Morten Østergaard.
Så var der fru Meta Fuglsang, der i modsætning til hr. Morten Østergaard ikke brugte så meget tid på at kritisere, men - forstod jeg - rejste en række ærligt følte bekymringer over retssikkerheden.
Nu er det jo så heldigt, at det her forslag har ligget i nogen tid - det var der også nogle der gik galt i byen af her tidligere på sæsonen - og derfor har der været en meget lang høringsperiode, når det drejer sig om EU-sanktionerne, så der er i hvert fald ingen, der kan gøre vrøvl over, at man ikke har haft tid til at afgive høringssvar.
Det har vi jo gjort dels, synes jeg, i nogle meget fyldige bemærkninger til lovforslaget, dels i den høringsoversigt, der er oversendt til udvalget.
Jeg skal i øvrigt benytte lejligheden til at beklage - jeg tror, der var noget, der gik galt - at det desværre ikke var blevet modtaget herovre.
Specielt er jo embedsmændene det.
Når de først har siddet og maset med det for at få det af sted, er det jo sørens ærgerligt, at hr. Morten Østergaard og andre ikke har haft påsken til at læse det i.
Så undskyld for det.
Men det er klart, at høringssvar bliver læst grundigt, og det gør de også af mig selv, specielt når det er nogle områder, der interesserer mig.
På den anden side kan det jo heller ikke være nogen hemmelighed, at vi kender positionerne i forvejen.
Vi tager højde for dem, de giver altid anledning til eftertanke, men de blæser os selvfølgelig ikke omkuld, hvis vi kender dem i forvejen og vi har overvejet tingene.
Det, at der kommer et høringssvar, er jo ikke nok til, at vi ændrer mening.
Jeg uddyber gerne yderligere i nogle svar til fru Meta Fuglsang, hvis der er brug for det, men jeg tror næsten, at jeg på forhånd kan sige, at det er tygget så godt igennem, og at jeg selv har været så kritisk over for embedsmændene fra starten med hensyn til det her, at jeg mener, at vi har fået alt med, hvad angår både EU og FN.
Så vil jeg i øvrigt med et smil tilslutte mig, hvad hr. Karsten Lauritzen sagde.
Det er sådan set lidt sjovt, at den ene dag får vi skyld for, at vi ikke implementerer menneskerettighederne, og når vi så implementerer folkeretten, er det også galt.
Man lad nu det ligge.
Hr. Per Clausen var jo også lidt inde på det med DF, og så nævnte hr. Per Clausen spørgsmålet om proportionalitet, altså at der skulle være tale om alvorlig kriminalitet.
Men der må jeg nok bryde sammen og tilstå, at jeg måske har en anden opfattelse end hr. Per Clausen af, hvad der er alvorlig kriminalitet, og jeg mener også, at det er rigtigt, at det vurderes.
For nogle år siden var jeg som retsordfører med den tidligere justitsminister, fru Lene Espersen, med til at hæve en lang række strafferammer for bl.a. f.eks. voldtægt, og det var ud fra det synspunkt, at synet på frihed har ændret sig.
I færdselssager har synet på færdselsdrab ændret sig.
Det er rimeligt, at det afspejles i straffeloven, men det er også rimeligt, at det afspejles i udvisningsreglerne, hvad vi finder alvorligt, og hvad vi simpelt hen ikke vil have.
Vi vil simpelt hen ikke have de miljøer, og så kan hr. Per Clausen jo komme at sige, at det vækker vrede i indvandrermiljøerne, at de bliver behandlet anderledes.
Altså, hvis ikke man er statsborger i et land, er det fuldt sagligt at foretage en forskelsbehandling, nemlig den forskelsbehandling, der ligger i, at man kan udvises.
Statsborgere kan ikke udvises, men andre kan udvises, og sådan har det sådan set været fra Kain og Abels tid.
Med disse ord vil jeg så til gengæld takke de andre ordførere.
Hr. Ole Hækkerup var lidt inde på, at straf - sådan forstod jeg ham - ikke kan stå alene, men at det også handler om integration.
Det er jeg fuldstændig enig i.
Jeg skal ikke gentage, hvad jeg også har sagt under forespørgselsdebatten, men det er jo klart, at udlændingeloven og integrationsloven er de to hjørnestenene inden for mit ministerområde, og det er begge punkter, der er meget vigtige.
Deri er jeg fuldkommen enig.
Endelig skal jeg også sige tak til Venstre, Konservative og Dansk Folkeparti og i øvrigt for den livlige debat, vi trods tidspunktet her en fredag eftermiddag i solskinnet har haft.